b'\n_START_ARTICLE_\nZasebnost\n_START_PARAGRAPH_\nZasebnost je stanje, ko je posameznik sam in ni moten od ostalih oz. lastnost, ki zagotavlja nadzor nad uporabo, zbiranjem in raz\xc5\xa1irjanjem osebnih podatkov in informacij.\n_START_SECTION_\nTeorije o zasebnosti\n_START_PARAGRAPH_\nGlede na to, da je zasebnost subjektiven pojem, poznamo tudi ve\xc4\x8d definicij zasebnosti._NEWLINE_Med prve \xc5\xa1tejemo Aristotelovo lo\xc4\x8devanje javne in zasebne sfere (oikos in polis). Zasebnost je tudi bibli\xc4\x8dna tematika, saj prika\xc5\xbee sramoto ob posegu v zasebnost, npr. ko Adam in Eva spoznata, da sta gola (Milton Konvitz v Wagner DeCew 1997: 11)._NEWLINE_Moderni koncepti opa\xc5\xbeajo o\xc5\xbeenje zasebne sfere:\xc2\xa0\xc2\xbbDru\xc5\xbeina postaja \xc4\x8dedalje bolj zasebna, delovno in organizacijsko okolje pa vedno bolj javno\xc2\xab. Hannah Arendt opisuje zasebno sfero kot podro\xc4\x8dje,\xc2\xa0\xc2\xbbkjer je posameznik varen in skrit pred svetom\xc2\xab. \xc4\x8ce se zasebna sfera zo\xc5\xbei le na intimo, posamezniku ostane zgolj lastna subjektivnost, to pa vodi v raz\xc4\x8dlove\xc4\x8denje, deindividualizacijo posameznikov in s tem v\xc2\xa0\xc2\xbbusodno, sterilno pasivizacijo\xc2\xab._NEWLINE_Sykes meni:\xc2\xa0\xc2\xbbNekateri pravijo, da je zasebnost bistvena za biti \xc4\x8dlovek, vendar je v resnici povsem mogo\xc4\x8de biti \xc4\x8dlovek brez zasebnosti. Bolj to\xc4\x8dno je re\xc4\x8di, da je zasebnost nujna za biti svoboden \xc4\x8dlovek\xc2\xab._NEWLINE_S pravnega vidika zasebnost zaradi svoje subjektivnosti ni nedvoumno ali jasno definirana. Tudi morebitno definiranje bi se lahko v dolo\xc4\x8denem trenutku izkazalo za preozko, zato se v vsakem posameznem primeru sodnega spora tehta pravica do zasebnosti nasproti drugi pravici. Pravica do zasebnosti je sicer definirana kot osebnostna pravica, v kateri se zdru\xc5\xbeuje vrsta pravic v zvezi s \xc4\x8dlovekovo osebo in njegovimi osebnimi razmerji. Pravica je, tako kot druge osebnostne pravice, osebna in nepremo\xc5\xbeenjska. Tudi zanjo je zna\xc4\x8dilno, da pripada posamezniku kot sestavni del njegove osebnosti, ki jo so\xc4\x8dasno tudi varuje, pri \xc4\x8demer je varovan tudi njegov odnos do drugih.'